Mann (40-årene)

Dømt: 2018 i Follo tingrett

Straff: 90 dager fengsel, hvorav halve straffen er betinget med en prøvetid på to år.

Dømt for å ha svindlet til seg:

365.724 kr.

Den 49 år gamle mannen jobbet som snekker, hadde sitt eget firma og bodde i en stor enebolig på Ski. Så ble han syk. Mannen, som ønsker å være anonym, ble sykemeldt i 2012 og fikk etter hvert innvilget arbeidsavklaringspenger fra NAV. På grunn av redusert inntekt kombinert med helsetilstanden, så han seg nødt til å selge huset sitt. Huset hadde han kjøpt av sine foreldre noen år tilbake. – Jeg reiste til Spania for å komme meg litt vekk og få litt fred, sier mannen. Han sendte en søknad til NAV om å få motta penger mens han oppholdt seg der, og fikk innvilget dette. I første omgang skulle han bare være der noen uker. Mannen fortsatte å reise jevnlig til Spania i 2013 og frem til 2015. I denne perioden la han frem dokumentasjon på at han dro til fysioterapi i Spania og han sendte også meldekortene sine derfra. I februar 2015 fikk han et brev fra NAV om at de stoppet alle utbetalingene til ham. – Jeg har ikke følt at jeg har gjort noe galt, så kommer den der rett i trynet, sier han. Et halvt år senere kom telefonen fra politiet. Han var anmeldt for grovt bedrageri av NAV. Tre år senere ble han dømt til 90 dager fengsel, hvorav 45 dager var ubetinget. Han måtte også tilbakebetale 365.724 kroner til NAV. – Det er for jævlig. Jeg brukte lang tid på å bygge meg opp dit jeg var, så faller du ned der. På grunn av helsetilstanden fikk mannen innvilget fotlenke. Mannen har en kronisk betennelsessykdom som gradvis har blitt verre med årene. Han har lite energi og sliter med mye smerter.Når en soner med fotlenke, er man pliktet til å være i arbeid. Mannen ble derfor plassert på en frivilligsentral. I dag er mannen ufør og bor i en kjellerleilighet i Ski, 300 meter fra huset han måtte selge i 2013. – Jeg har jo ikke lyst til å leie denne leiligheten resten av livet, men jeg sitter med gjeld og jeg får ikke lån, sier han. Advokaten hans, Olav Sylte, forteller til VG at de har begjært saken for å gjenåpning. Mannen håper han kan få slettet gjelden og få tilbake de pengene han har betalt. I tillegg håper han å få en erstatning for fengselsstraffen. – Det er ikke bare et håp, det er det vi skal sørge for at skjer, sier Olav Sylte.